Eskom besorg oor toename in elektrisiteitdiefstalArgieffoto: GCIS Die nasionale kragvoorsiener het gesê hy neem met kommer kennis van ŉ toename in elektrisiteitsdiefstal, veral in digbevolkte gebiede en dit lei daartoe dat sy toerusting onklaar raak. Eskom wil die publiek waarsku teen onwettige verbindings, peutery aan meters en om elektrisiteit by onwettige sindikate aan te koop. Dit lei daartoe dat die verspreidingsnetwerk oorlaai word en dit veroorsaak skade aan publieke eiendom en Eskom se infrastruktuur. “Koue weersomstandighede het daartoe gelei dat nog meer mense elektrisiteit roekeloos verbruik en plaas ons infrastruktuur onder geweldige druk. In talle gevalle lei dit daartoe dat transformators ontplof en ander infrastruktuur beskadig word,” het Monde Bala, uitvoerende groepshoof vir verspreiding by Eskom, in ŉ verklaring gesê. “Eskom verloor jaarliks miljarde rand in inkomste weens skade aan infrastruktuur wanneer die netwerk oorlaai word.” Eskom doen ŉ beroep op sy verbruikers om die regte ding te doen en te betaal vir elektrisiteit wat gebruik word, seker te maak hulle skaf koopbewyse aan by geregistreerde verskaffers en om nie onwettig aan meters te koppel of daarmee te peuter nie, het Bala bygevoeg. “In die geval waar Eskom se bates beskadig of gevandaliseer is weens onwettige verbindings, sal Eskom slegs die transformator vervang sodra die onwettige verbindings verwyder is. Huishoudelike meters sal ook geoudit moet word om seker te maak dit is veilig om weer verbind te word.” Bala sê Eskom werk saam met wetstoepassers om kriminele aktiwiteit, insluitend elektrisiteitsdiefstal, hok te slaan. Gemeenskappe word versoek om diefstal en vandalisme aan elektrisiteitsinfrastruktuur of onwettige verbindings aan te meld by owerhede of Eskom se misdaadlyn by 0800 112 722 of stuur ŉ SMS aan 32211.